Sonos angriber konkurrenten Bluesound

Mængden af multirumshøjttalere bare vokser og vokser og for producenterne intensiveres konkurrencen. Nu har Sonos valgt at trække en af konkurrenterne i retten, nemlig firmaet Lenbrook, der står bag hi-res multirumssystemet Bluesound og det tilhørende BluOS. Amerikanerne mener, at Bluesound-produkterne er kopier og benytter adskillige teknologier, der er patenteret af Sonos.

Ifølge anklagen bryder Lenbrook syv forskellige patenter. Blandt andet synkronisering og volumenkontrol på multirumshøjttalere, såvel som afspilning af medier over netværk. Men de syv patenter er angiveligt bare en begyndelse; Sonos har sendt Lenbrook en notifikation om brud på ikke færre end 115 patenter.

Det, der gør sagen speget er, at Lenbrook fra 2007 og frem til 2013 var officiel distributør af Sonos-produkter. Lige indtil selskabet lancerede sin egen linje af multirumshøjttalere under navnet Bluesound.

Fra sagsanlægget; sammenligning af produkterne fra de to firmaer.

Vandt over Denon Heos

Det er ikke første gang Sonos trækker en konkurrent i retten. Tilbage i 2014 gik det ud over Denon og deres Heos-multirumssystem, der blev anklaget for at udnytte fire patenter. Dommeren gav amerikanerne medhold i tre af sagerne – og Denon måtte betale 2 mio. dollars for brug af patenterne mellem 2014 og 2016.

Det fik dog ikke Denon til at stoppe med at bryde patenterne, hvorfor Sonos lagde sag an igen sidste år – og så sent som i maj måned i år valgte Denon at indgå forlig, så alle patentstridigheder mellem de to parter nu er bragt til ende. Men Sonos er altså klar til næste omgang. Denne gang mod Lenbrook …

Sonos angriber konkurrenten Bluesound